Við í Bíldudalsskóla erum mjög stolt af því að hafa náð góðum árangri í lestri í vetur . Nemendurnir lesa í skólanum og heima , það sýnir sig á lestrarprófum sem lögð eru fyrir að þessi æfing skiptir miklu máli . Þess vegna hvetjum við alla nemendur til að taka þátt í Sumarlestri Bíldudalsskóla . Þetta er verkefni sem allir nemendur í skólanum vinna saman og markmiðið er að ná 10.000 blaðsíðum samtals . Að lesa yfir sumartímann er ekki síður mikilvægt til þess að viðhalda og bæta lestrarhraðann . Það sést oft á lestrarprófum sem lögð eru fyrir í september að þeir nemendur sem ekki hafa lesið yfir sumarið missa leshraðann niður og þeir þurfa að vinna sig upp aftur , sem getur tekið allt að heila önn . Við viljum hvetja foreldra og forráðamenn til að hjálpa nemendum að skrá blaðsíðurnar sem þeir lesa inn á " Sumarlestur " í Google Classroom . Hver nemandi á sinn flipa í Excel skjalinu sem fyllt er inní . Þegar skráðar eru inn blaðsíður telur skjalið niður hversu langt við erum frá 10.000 blaðsíðna markmiðinu og hversu margar blaðsíður hafa verið lesnar samtals . Það er því tilvalið að eiga notalega stund saman og lesa . Inni , úti , í ferðalaginu eða hvar sem er . Sumarlestursdagatal MMS getur verið hluti af þessu verkefni . Foreldrar yngri barna geta skráð inn þær bækur sem lesnar eru fyrir börnin , með því að lesa fyrir nemendur byggist góður grunnur fyrir framtíðar lestrarhesta . Til dæmis eykst orðaforði þeirra og áhugi á bókum getur eflst .